Csorvás Város Önkormányzata

Pénzügyi-, Gazdasági- és Városfejlesztési

Bizottságától

5920 Csorvás, Rákóczi u. 17.

**Tájékoztató**

**Csorvás Város Önkormányzatának Képviselő-testületéhez**

**Csorvás város lakóhelyi környezetének állapotáról**

Tisztelt Képviselő-testület!

A környezet védelmének általános szabályairól szóló 1995. évi. LIII. törvény 51. § (3) bekezdése rendelkezik arról, hogy a lakóhelyi környezet állapotának alakulásáról a települési önkormányzat szükség szerint, de legalább évente tájékoztatja a lakosságot. A tájékoztatót Csorvás Város Önkormányzata Képviselő-testületének és szerveinek Szervezeti és Működési Szabályzatáról szóló 5/2015. (III.20.) önkormányzati rendelet alapján Csorvás Város Önkormányzatának Pénzügyi-, Gazdasági- és Városfejlesztési Bizottsága nyújtja be előterjesztésként a Képviselő-testületnek. A tájékoztató környezeti elemenként tárja fel az adott évre vonatkozó legaktuálisabb környezeti témákat, feladatokat.

Csorvás Budapesttől 210 km-re, Békés megye nyugati részén, az orosházi kistérségben Orosháza és Békéscsaba között található. Magyarország kistájainak katasztere alapján Csorvás környéke a Békési-Hát kistájba sorolható. Területe 9018 ha. A város állandó lakosainak száma 2021. január 1-jén 4795 fő.

**Levegő**

A szilárd burkolatú utak arányának növelése tekintetében előrelépést jelent, hogy az önkormányzat már korábban fejlesztette az útépítéshez, útkarbantartáshoz szükséges eszközeit, gépparkját. A porterhelés csökkentését szolgálja, hogy 2020. novemberében a Liget utcát és a Gárdonyi utca Békéscsabai és Tompa utca közötti, addig útalappal ellátott szakaszát, majd 2021. májusában az Ady utca Batthyány utcától nyugatra eső részét aszfaltréteggel zárták le. Így a település közútjainak közel 80 %-a pormentes, szilárd burkolatú. A külterületi utak önkormányzati tulajdonban vannak, karbantartásuk tekintetében szintén nagy előrelépés az, hogy az önkormányzat saját földmunkagéppel rendelkezik. A külterületi utak védelme, karbantartása tekintetében jelentős feladat hárul a mezőgazdasági munkagéppel rendelkező gazdálkodókra is. A Csorvási Gazdák Zrt. az általuk gyakran használt földutakat folyamatosan karbantartja.

A lakosságot az önkormányzat legtöbb esetben a Csorvási Híradó hasábjain tájékoztatja a környezetkímélő fűtési módokról, e mellett többször ismertetésre került már a különböző hulladékkal, szeméttel történő fűtés egészségkárosító, környezetszennyező hatása. Az elmúlt évben több hatósági eljárás volt folyamatban levegőtisztaság-védelmi ügyekben a hivatalban is. A hivatal épületében lévő szórólapok, plakátok is tájékoztatást nyújtanak az ügyfelek számára arról, hogyan lehet környezetkímélő, és energiatakarékos módon fűteni.

A Városháza épületének és néhány önkormányzati intézménynek a villamos energia ellátása alternatív energiaforrás (tetőszerkezetén elhelyezett napelem) által termelt energiával történik. Szintén közmunkaprogram keretében gyártják a biobrikettet, ezzel is ösztönzik a lakosságot bio tüzelőanyag használatára.

Csorvás belterületén a gyomirtás közmunkaprogram keretében történik. E program keretében végzik a külterületi csatornák környezetének, és medrének a gyomtalanítását. Önkormányzati rendelet szabályozza az ingatlantulajdonosok, ill. használók feladatát az ingatlanuk és az ingatlan előtti közterület gyomtalanítása tekintetében. Ez irányú kötelezettségüket elmulasztókat a Polgármesteri Hivatal felszólítja a feladat elvégzésére, valamint a frekventált, központi elhelyezkedésű területeken a közmunkaprogram keretében elvégzik a súlyosan elhanyagolt közterületek susmótlanítását, gyommentesítését, amellyel kapcsolatos anyagi ráfordítást utólag a tulajdonosok kötelesek megtéríteni. Parlagfűvel borított területek esetében az önkormányzatnak jogszabályi felhatalmazás alapján közérdekű védekezést kell elrendelnie.

Az állattartásról, valamint az ehhez kapcsolódó építésügyi szabályok megállapításáról szóló 14/1994. (X.7.) önkormányzati rendeletet a Képviselő-testület hatályon kívül helyezte, mert magasabb rendű jogszabály úgy rendelkezik, hogy az állatlétszám önkormányzati rendeletben nem szabályozható. Egyes állattartással kapcsolatos szabályok beiktatásával módosult a település helyi építési szabályzata.

A 47-es számú főút Csorvást elkerülő szakasza megvalósításnak ütemezéséről a gyorsforgalmi és a főúthálózat hosszú távú fejlesztési programjáról és nagytávú tervéről szóló 1222/2011. (VI.29.) kormányhatározat rendelkezik. A főút elkerülő szakaszának megvalósítása a hosszú távú program IV. programciklusának időszakára 2020-2027-re van betervezve, nagytávon pedig a gyorsforgalmi út részeként kerül továbbfejlesztésre. Ezt a nagytávú változatot a jelenleg hatályos Országos Területrendezési Terv is tartalmazza.

**Zaj és rezgésvédelem**

A 47-es számú főközlekedési út burkolat-megerősítése és a párhuzamos kerékpárút elkészítését követően javulás mutatkozik a Rákóczi és Békéscsabai utcák épületeit terhelő zaj- és rezgésterhelés tekintetében. Az önkormányzat minden évben elvégzi az önkormányzati tulajdonban lévő közutak karbantartását, a szükséges kátyúzási feladatokat és szakaszosan végzi a felhízott útpadkák nyesését. A helyi közutak karbantartását az önkormányzat tulajdonában lévő gépekkel oldják meg. Pályázati forrás felhasználásával új aszfaltburkolatot kapott a Gremsperger utca a Bajcsy-Zsilinszky és Arany János utcák közötti szakasza, valamint a Tompa utca teljes hosszában.

A környezetbarát közlekedési mód Csorváson nagyon népszerű, hiszen a lakosság nagy része a településen belül kerékpárral közlekedik. A 47-es út melletti kerékpárút megépítésével, és a 2019-ben elkészült Gerendás-Csorvás közötti kerékpárút megvalósulásával lehetőség nyílt arra is, hogy a környező településekre biztonságosan, balesetmentesen el lehessen jutni kerékpárral.

A zenét szolgáltató szórakozóhelyek részére a Jegyző kérelemre zajkibocsátási határértéket határoz meg, 2021-ben két vendéglátó vállalkozó kérte ennek megállapítását.

**Víz**

A helyi közutak mentén lévő szikkasztó rendszerű árkok karbantartása folyamatosan, a közmunkaprogram keretében történik. Szintén közmunka program keretében végzik a Sárgás nevű záportározó és a Dögös-Kákafoki főcsatorna között kiépített belvíz elvezető csatorna karbantartását, tisztítását, és a belvízelvezető művek karbantartását, tisztítását.

A belterületen összefüggő csapadékvíz elvezető hálózat kiépítése megfelelő pályázati forrásból valósulhat meg.

Afelszín alatti vizek védelme tekintetében a belterületi állattartásból eredő talajszennyezés megelőzése, csökkentése érdekében műszaki védelemmel ellátott, vízzáró trágyatároló, és csurgalékvíz felfogására alkalmas tároló használatára hívja fel a Jegyző, az állattartót akkor, ha helytelen trágyatárolásról, vagy állattartásból eredő szaghatásról érkezik bejelentés.

A Csorvás, Külterület 098/3 hrsz-ú területen lévő rekultivált hulladéktelep utómonitoringozási feladatait folyamatosan ellátja a Polgármesteri Hivatal. A volt hulladéktelep környezetében lévő két darab talajvíz minőség figyelő kútból évente egy alkalommal akkreditált laboratórium vesz mintát, és az értékeket megküldi a Polgármesteri Hivatal részére. Az önkormányzat a rekultivált hulladéktelep kapcsán minden évben teljesíti adatszolgáltatási kötelezettségét a Földművelésügyi Minisztérium felé, az Országos Környezetvédelmi Információs Rendszerhez (OKIR), továbbá minden évben összefoglaló jelentés készül a Békés Megyei Kormányhivatal Környezetvédelmi és Természetvédelmi Főosztály számára. Okleveles környezetvédelmi szakmérnök készítette el a telep 2016-2019. évre vonatkozó értékelő jelentését, melyet a Békés Megyei Katasztrófavédelmi Igazgatóságnál működő területi vízügyi hatósághoz nyújtott be az önkormányzat.

**Talaj**

A környezetkímélő mezőgazdasági termelési módszerek elterjesztését, ezáltal a környezetvédelemi célkitűzések megvalósítását Önkormányzatunk kiemelten kezeli. Az önkormányzat által használt szántóingatlanokon főleg ilyen szempontok szerint folyik a gazdálkodás. A környezetkímélő mezőgazdasági termelési módszer alkalmazásának egyik oka, a Közös Agrárpolitika (az Európai Unió mezőgazdasági támogatási rendszere). A reform eredményeként 2015-től bevezetésre került a környezetvédelmet támogató és erősítő zöldítési program. Az önkormányzat gazdálkodása néhány éve e termelési mód szerint történik. Az első időszakban a START munkaprogram keretében a jelenleginél nagyobb termőterületen folyt a gazdálkodás, ekkor 5 ha területen alkalmazták a zöldítést. Zöldtrágyaként olajretek és fehér mustár keverékét szántották be a talajba. Az idei gazdasági évben a zöldítési kötelezettségünknek a 0134/11 hrsz-ú szántóföldön 11044 m2-nyi terület kukoricával történő bevetésével tettünk eleget Azon túl, hogy ez a gazdálkodási forma a területalapú támogatás elnyerésének egyik feltétele, az önkormányzat érdeke is alkalmazni a környezetkímélő termelési módot, hiszen a talaj szerkezetének javítása elengedhetetlen zöldtrágya, vagy szervestrágya felhasználása nélkül. Az önkormányzatnak zöldtrágya alkalmazására van lehetősége.

A termőföld és a vízkészlet állapotának megőrzésében szintén óriási jelentősége van a szerves anyag felhasználásának. A szellős, laza szerkezetű szántó fizikailag is alkalmas élőlények befogadására (pl.földi giliszta, vakond), és az ilyen minőségű talajszerkezet gazdálkodik is a vízzel. A víz mozogni tud a talajban, továbbá a talaj tárolni tudja a vizet.

A környezetvédelmi program célkitűzéseinek megvalósítása tekintetében már nagy sikert jelent, ha e módszer alkalmazásával csökkenthető a szervetlen hatóanyagú kemikáliák aránya.

A szélerózió csökkentése érdekében a külterületen néhány dűlőút mentén fasorokat telepített az önkormányzat. Sajnos a rendkívüli aszály és hőség miatt nehéz megvédeni az új telepítést.

A talajvédelem érdekében már több esetben jelent meg a házi komposztálást népszerűsítő cikk a Csorvási Híradóban.

**Hulladékgazdálkodás**

A Csorvási Híradóban folyamatosan jelennek meg a lakosság környezettudatos szemléletét formálandó, hulladékgazdálkodási témájú cikkek.

Csorvás Város Önkormányzata Képviselő-testületének a köztisztaság fenntartásáról szóló 9/2009. (V.29.) önkormányzati rendeletében foglalt rendelkezések betartásának ellenőrzése folyamatos.

Csorváson 2005 óta történik szelektív hulladékgyűjtés. Napjainkban már szinte minden hulladékgazdálkodási közszolgáltatást igénybe vevő ingatlant ellátott a DAREH Önkormányzati Társulás szelektív hulladékgyűjtő és zöldhulladék gyűjtő edényekkel, amelyeknek elszállítása a háztartásoktól havi rendszerességgel valósul meg. A Városháza udvarán szelektíven gyűjthető az üveghulladék és a 2021. évtől a hulladékolaj is. 2020-ban második alkalommal nagy sikerrel elektronikai hulladékgyűjtést szervezett az önkormányzat. A lomtalanítás a településen évente kétszer, házhoz menő rendszerben valósul meg.

A külterületi illegális hulladéklerakatok keletkezésének megelőzése kiemelt feladat az ügyintézők számára. A lakossági jelzések és saját észlelések segítségével a hulladék tulajdonosának kilétére rendszerint fény derül és a kötelezés után elszállításra kerül a lerakott hulladék az arra kötelezett által. A településtől távol eső, vagy kevésbé forgalmas dűlőutak mentén az évek során oda került jórészt építési eredetű hulladéklerakatok felszámolása azonban csak pályázati forrás bevonásával lehet megvalósítható, azonban már a pályázat benyújtását is nehezíti az a tény, hogy ezek a nagykiterjedésű lerakatok olyan szemrevételezéssel meghatározhatatlan minőségű, osztályú, fajtájú és mennyiségű hulladékot tartalmaznak, amelyek hulladéklerakó telepre szállításának költségét még megsaccolni is lehetetlen.

### Közműhálózat

Az energiagazdálkodás területén több beruházás történt az elmúlt években. A Tornacsarnokban és a Művelődési Házban a gázfűtést korszerű hőszivattyús rendszerre cserélték le. A Bocskai utcai óvodában az elektromos energiát napelemek által állítják elő.

2018-ban elkészült a Polgármesteri Hivatal, az Arany János úti óvoda, a Bocskai utcai óvoda-bölcsőde, és az Egyesített Szociális Intézmény energetikai korszerűsítése. A projekt keretében korszerű fűtési rendszert alakítottak ki, és ezzel egyidejűleg elkészültek azok a beruházások, amelyek megvalósításával az épületek elektromos energiaellátását napelemekkel biztosítják. Lakossági szinten is egyre népszerűbbé válik az ingatlanok napelemmel vagy napkollektorral történő energia-ellátása.

Az ingatlanok rácsatlakozása az elektromos hálózatra jogszabályi előírás szerint már csak földkábellel lehetséges, így a városképet rontó légkábelek mennyisége már nem növekszik.

Az ivóvíz hálózat vezetékrendszerének cseréje csak pályázati forrásból lehetséges. Azonban az Alföldvíz Zrt. szakaszosan elvégzi a hálózat csomópontjainak rekonstrukcióját. Ezeken a szakaszokon megtörténik a vezetékcsere. A rekonstrukciós munkák költségét az önkormányzat saját költségvetéséből fedezi. A vízminőségi vizsgálatokat az Alföldvíz Zrt. akkreditált Központi Laboratóriuma végzi, mely megfelel az MSZ EN ISO/IEC 17025:2001 szabvány követelményeinek. Mintavételi helyként az illetékes közegészségügyi Hatósággal egyeztetve 3 db ejektoros közkifolyó lett kijelölve, amelyek korábban felújításra kerültek. Fogyasztói bejelentések a vízminőséggel kapcsolatban az elmúlt időszakban egy-két esetben történtek, melyre a 3. számú Területi Divízió dolgozói rövid időn belül reagáltak.

A településen szolgáltatott vezetékes víz az ivóvízminőség-javító program keretein belül végrehajtott fejlesztéseknek köszönhetően megfelel a 201/2001. (X. 25.) Korm. rendelet előírásainak, az arzén, az ammónium, a vas és a mangán komponensek átlagértékei az utóbbi években határérték alatti koncentrációt mutattak a mérőkutakból nyert vízmintákban.

A városterületén a szennyvíz csatornahálózat elválasztott rendszerű, a szennyvíz nyomócsövön érkezik a szennyvíztisztító telepre. A település területén keletkező szennyvizek a hálózatba kerülve gravitációsan, illetve nyomás alatt jutnak a szennyvíz öblözeteknek megfelelő átemelőkbe. A városban keletkező szennyvizek tisztítását 500 m3/d, 5 000 leé (lakos-egyenérték) kapacitású szennyvíztisztító telep biztosítja. A telep tisztítási technológiája: eleveniszapos rendszerű SBR technológia, az iszap teljes stabilizációjával, vegyszeres foszformentesítéssel, iszap víztelenítésével és átmeneti tárolásával. A szennyvíztisztító telepre befolyó szennyvíz átlagos napi mennyisége 2020-ban

377 m3 (138 042 m3/év), szervesanyag-terhelése 4 231 leé volt.

A Környezeti és Energiahatékonysági Operatív Program éves fejlesztési keretének megállapításáról szóló 1084/2016. (II. 29.) Korm. határozat 2. mellékletében szerepel a Környezeti és Energiahatékonysági Operatív Program nevesített kiemelt projektjeként Csorvás város szennyvíztisztító telep fejlesztése 1,94 Mrd Ft indikatív támogatási kerettel.

**Táj, természeti értékek**

Csorvás Város Önkormányzata 1993-ban helyezte helyi oltalom alá a településen fellelhető építészeti és természeti értékeket. A helyi értékek felsorolását, megnevezését Csorvás Nagyközség Önkormányzatának a 20/1993. (X.8.) rendelete tartalmazza. 1993. óta több változás történt mind a szabályozás terén, mind pedig a védelem alatt álló értékek tekintetében, hiszen az évek során több objektum elpusztult, megsemmisült.

2010-től új központi szabályozás lépett életbe a jogszabályszerkesztés és a természetvédelem tekintetében, ezért a Képviselő-testület megalkotta az új, a természeti és építészeti értékek helyi védelméről szóló 15/2011. (X.28.) önkormányzati rendeletét. 2018-tól az építészeti értékeket a településkép védelméről szóló 9/2018. (VI.1.) önkormányzati rendelet szabályozta, ezért a természeti értékek helyi oltalma érdekében megalkotásra került, és jelenleg is hatályos Csorvás Város Önkormányzata Képviselő-testületének a természeti értékek helyi védelméről szóló 10/2018. (VI.1.) önkormányzati rendelete. A rendelet 1. melléklete tartalmazza a helyi természetvédelmi értékek felsorolását, a terület jellegét (pl. természeti emlék, természetvédelmi terület stb.) a terület kiterjedését, helyrajzi számát, és a védetté nyilvánítás indokát. A rendelet 2. melléklete pedig Csorvás város helyi jelentőségű védett természeti területeinek természetvédelmi kezelési tervét tartalmazza.

Csorvás Város Önkormányzata nagy gondot fordít arra, hogy a helyi természeti értékeket a természet-megőrzési tervben foglaltak szerint gondozza, ápolja. Az általános iskolai tananyagban szerepel a helyi természeti értékek megismertetése a tanulókkal, azok védelme, gondozása. Egyes osztályok „örökbe fogadnak” természeti értékeket, és gondoskodnak azok védelméről, megóvásáról.

**Építészeti értékek**

2018-ban készült el Csorvás Településképi Arculati Kézikönyve, amelyet Molnár Zoltán Gyula főépítész közreműködésével az MLR Studio Kft. állított össze. A színes képekkel illusztrált Csorvás Településképi Arculati Kézikönyve szemléletformáló célt szolgál, a településképi jellemzők bemutatásának és minőségi formálásának eszköze, amely feltárja és ismerteti a településen belül jól elkülönülő egyes településrészek arculati jellemzőit és értékeit, továbbá javaslatot tesz a településképhez illeszkedő építészeti elemek alkalmazására.

Csorvás Város Önkormányzatának Képviselő-testülete jogszabályi felhatalmazás alapján 2018-ban alkotta meg a településkép védelméről szóló 9/2018. (VI.1.) önkormányzati rendeletét. Az önkormányzati rendeletben meghatározásra kerültek a településképi követelmények, és a településkép védelmével kapcsolatos egyes szabályok. A rendelet véleményezési eljárása során kialakított észrevételek alapján a településkép védelméről szóló 9/2018. (VI.1.) önkormányzati rendelet hatályát vesztette Csorvás Város Önkormányzata Képviselő-testületének a településkép védelméről szóló 16/2019. (XI.28.) önkormányzati rendelete megalkotásával.

Az önkormányzat településképi rendeletben állapította meg:

*a)* a helyi építészeti örökség területi és egyedi védelmét (a továbbiakban: helyi védelem), illetve a védelem megszüntetését,

*b)* a településszerkezet, településkarakter, tájképi elem és egyéb helyi adottság alapján a településképi szempontból meghatározó területeket,

*c)* a településképi követelményeket,

d) a reklámokra-, valamint a reklámhordozókra, cégérekre, továbbá az egyéb műszaki berendezésekre vonatkozó követelményeket,

e) a településképi véleményezési-, bejelentési-, és kötelezési eljárás szabályait.

A rendelet alkalmazásában egyik legfontosabb, és új elem a településképi bejelentési és kötelezési eljárás. Településképi bejelentési eljárást különösképpen az ingatlan közterület felé eső részén, vagy a közterületről látható részén történő, az építmény elhelyezése, átalakítása, vagy korszerűsítése esetén kell lefolytatni. A településképi kötelezés keretében a polgármester az önkormányzati rendeletben megfogalmazott településképi követelmények be nem tartása esetén az ingatlan tulajdonosát az építmény, építményrész felújítására, átalakítására, helyrehozatalára vagy elbontására kötelezheti.

A helyi védelem alatt álló épületek állagának megóvására, javítására a településképi rendelet alapján, településképi kötelezési eljárás keretében van lehetőség.

A településképet rontó, rossz állapotú épületek tekintetében az önkormányzat jelzéssel él az illatékes építésügyi hatóság felé. A hatóság kötelezheti az ingatlan tulajdonosát jó karbantartási feladatok elvégzésére.

**Zöldfelületi rendszerek**

A település zöldfelületeit folyamatosan gondozzák, a gyepfelületeket ápolják, a beteg sérült fa részeket, a kipusztult fákat eltávolítják. A kártevők elleni védekezés a szükséges mértékben megtörténik, különös tekintettel a köztemetőben lévő gesztenyefákra és a Rákóczi utcai gömbszivarfákra, amelyek kevésbé ellenállóak a kártevőkkel szemben. A település zöldfelületi rendszerének fejlesztése tekintetében 2014 óta a folyamatos a fásítás. Közel 3000 akáccsemetét ültettek el a külterületen az újonnan épült belvízelvezető csatorna mentén, a belterületen a Táncsics utca vasút felőli oldalán a Bajcsy-Zsilinszky és az Arany János utcák közötti szakaszon és az izraelita temető melletti területen. Összesen 250 db nyírfát telepítettek a köztemetőbe, a Millenniumi emlékparkba, valamint a Hérics szálló környékére. A köztemető melletti volt dögtér területére és a belterületi parkokba 300 db tölgyfát ültettek el. Vérszilva fasor telepítése történt az Arany János utcán a Hunyadi és Rákóczi utcák közötti szakaszon, a Kossuth utcán a Kisfaludy utcától a Petőfi utcáig, továbbá az István király utcai iskola és óvoda környékére. Az előbbieken túl szilfákat ültettek a parkokba és a régi dögtér területére. A sportpályán és a környékén is történt fásítás, ide akác, tölgy és szilfák kerültek. A település közterületein elszórtan jó néhány értékes spirálfűz fa telepítése történt meg. Több, mint 100 darabra tehető azoknak a japánbirs-, spírea-, cserszömörce-, jezsámen-, rózsalonc díszcserjéknek a száma, amelyeket az emlékparkba, és egyéb közterületre ültettek. A köztemető melletti utat szegélyezi közel 3000 db turkesztáni szil cserje. A temetők területére ültettek több, az ott lévő környezethez illeszkedő szomorú barka fát.

2019-ben közel 400 db fát ültettek a közterületre, a parkokba, a köztemetőbe és a sportpályára, amelyek a folyamatos gondozást meghálálva husángokból csemetékké fejlődtek.

A település faállományának vizsgálata folyamatos, a szakértők vagy a lakosság jelzései alapján helyszíni ellenőrzés keretében kerül megállapításra, hogy a jelzett egyed tekintetében szükséges-e további intézkedés, esetleg a veszélyes, elöregedett, sérült egyed kivágására szükség van-e.

**Környezeti tudat – szemlélet**

Az önkormányzat a Csorvási Híradó hasábjain megjelenő környezetvédelemmel foglalkozó cikkekkel igyekszik a másként gondolkodó lakosság szemléletét környezettudatosabbá formálni. A Csorvási Híradó minden ingatlanba ingyenesen eljut, így a település minden lakosának lehetősége van az abban megjelent írásokat elolvasni. A Képviselő-testület számára készült, a lakóhelyi környezet állapotával foglakozó előterjesztések rövidített változata is megjelenik évek óta a Csorvási Híradóban. Bízunk abban, hogy a cikkeket az a célcsoport is elolvassa, akinek szól, és talán jobb belátásra bírja a másként gondolkodókat.

2020-ban történt meg Csorvás Város Local Agenda 21 Fenntartható Fejlődés Helyi Programjának a felülvizsgálata. A Local Agenda 21 program 2014-ben készült el, a 2020. évi felülvizsgálat célja az eltelt időszak változásainak nyomon követése a programban meghatározott indikátorok, és a felülvizsgálati tematika szerint.

Minden csorvási lakos számára fontos feladat a lakóhelyi környezetünk állapotának megóvása, védelme, élhető szinten tartása. Óvjuk, védjük együtt környezetünket!

Kérem, a Tisztelt Képviselő-testületet, vitassák meg az előterjesztést, és vita után fogadják el azt.

Csorvás, 2021. szeptember 20.

Dr. Kaszai Balázs s.k.

bizottsági elnök

Határozati javaslat:

……./2021 (……..) KT. h a t á r o z a t

tervezet

Csorvás Város Önkormányzatának Képviselő-testülete a lakóhelyi környezet állapotának alakulásáról szóló tájékoztatót a jelen határozathoz csatolt előterjesztés szerinti tartalommal elfogadja.

Felelős: Baráth Lajos polgármester

Határidő: értelem szerint.